Vremea azi, 14 mai 2024. Se încălzește în unele regiuni, iar în alte locuri o să ningă
Astăzi avem vreme schimbătoare. După-amiaza și seara, în zonele de deal și de munte apar câteva averse însoțite de descărcări electrice.
Vântul bate tare în sudul Banatului, iar maximele pleacă de la 14 grade în depresiuni și pe litoral și ajung la 23 de grade în vestul țării.
Vedem ce se întâmplă în fiecare regiune și începem cu Dobrogea și cu Bărăganul. Pe-aici norii se înmulțesc, însă nu prea sunt semne de ploaie. Vântul abia se simte, iar temperaturile mai cresc puțin față de ieri și se opresc la 19 grade în Bărăgan.
Și mai sus, în Moldova sudică și în nordul Munteniei, se adună norii. Doar în zonele mai înalte pot să vină câteva averse, dar în restul provinciei se anunță vreme bună. La amiază se ating în jur de 19 grade.
Cam la fel va fi vremea și în jumătatea nordică a Moldovei și în Bucovina: înnorări, scurte perioade cu soare și temperaturi sub normalul perioadei, de cel mult 17 grade. La noapte cerul se mai degajează și e posibil să apară ceața.
În nordul Transilvaniei și în Maramureș se înnorează din când în când, însă condițiile de ploaie sunt destul de reduse. Pe-aici se mai încălzește puțin, iar în Maramureș temperaturile urcă până la 21...22 de grade.
În vestul țării găsim vreme bună, soare cu nori și temperaturi apropiate de normal: în Banat se ating 23 de grade și tot pe-acolo vântul are intensificări. După-amiaza și seara o să apară câteva averse în regiunile deluroase și montane, iar la altitudini mari sunt condiții de lapoviță și ninsoare.
În Transilvania avem o dimineață foarte rece în depresiuni, pe unde minimele s-au apropiat de pragul înghețului. Tot pe-acolo sunt condiții de brumă în primele ore. Mai târziu vedem și soarele printre nori, iar în zona montană vin câteva reprize de ploaie. Maximele ating 20 de grade în vestul provinciei.
Și în Oltenia vor fi ceva averse - în special după-amiaza și seara, pe la deal și pe la munte. Nu lipsesc perioadele însorite, iar temperaturile cresc față de ieri și ajung la 20 de grade.
Condiții meteo similare găsim și în ținuturile sudice: soare cu nori, vânt domol, poate și câteva ploi - în zonele mai înalte. Maximele, în creștere față de ziua trecută, ating 21 de grade în Lunca Dunării.
Vremea în București
În București se mai încălzește puțin. Temperatura urcă până la 21 de grade - dar și aceasta este o valoare mai scăzută decât ar fi normal. Norii vin și trec. Nu sunt semne de ploaie, iar vântul devine un pic mai activ. La noapte minima ajunge la 9 grade.
Vremea la munte
La munte vremea se păstrează rece. Ploile apar după-amiaza în Carpații Occidentali și în Meridionali. Vorbim despre averse care pot fi însoțite de tunete și fulgere. S-ar putea să plouă și în masivele estice, iar la altitudini mari o să cadă lapoviță, chiar ninsoare.
Sursa: Pro TV
Etichete: prognoza meteo,
Dată publicare:
14-05-2024 07:33